VF Plus skuif LP na Gautengse wetgewerDr. Pieter Groenewald. Foto: VF Plus Die VF Plus het in ’n verrassende skuif besluit om een van sy vier dienende parlementslede na die Gautengse wetgewer te verskuif. Dr. Pieter Groenewald, die party se leier, het Donderdag verduidelik die besluit om adv. Anton Alberts na dié wetgewer te ontplooi, is om strategiese redes geneem. Alberts is die VF Plus se nasionale voorsitter. Volgens Groenewald is Alberts ’n gesoute politikus wat sy party se Gautengse magsbasis sal kan uitbou en die ANC se meerderheid van slegs een setel in Gauteng sal kan uitbuit. Sodra ’n enkele ANC-lid dus afwesig is, sal die opposisie die ANC in enige stemming kan klop, mits die opposisie teenwoordig en gedissiplineerd is. “Die party was daarom van mening dat ŉ persoon met adv. Alberts se ondervinding en kundigheid van tien jaar as parlementslid in hierdie situasie ŉ belangrike rol kan speel om leiding te gee aan die VF Plus se LPW’s, maar ook aan die opposisie in sy geheel,” aldus Groenewald. “Adv. Alberts gaan die party ook doelgerig help om sy magsbasis in Gauteng te bevestig en uit te bou. Die VF Plus se Gautengse koukus het hom gister as die party se koukusleier aangewys. Adv. Alberts was ook die VF Plus se premierskandidaat vir die pas afgelope algemene verkiesing en sodoende eerste op die Gautengse kandidatelys geplaas,” het Groenewald toegevoeg. Hy bly aan as voorsitter van die party op nasionale vlak en sal steeds betrokke bly by nasionale kwessies soos dié van die Transnet-pensioenarisse. Hy gaan hom veral op netelige Gautengse kwessies soos onderwys, gesondheid en die e-tol-stelsel toespits. “Soos hy onderneem het in die aanloop tot die algemene verkiesing, sal hy ook vanuit die opposisiebanke poog om ’n grondwet vir die Gauteng-provinsie te skep wat veral minderheidsregte beskerm,” het Groenewald afgesluit.